Plaasaanval naby Heilbron gefnuik(Foto: pixabay) Vyf verdagtes, vier mans en ŉ vrou, tussen 30 en 41 jaar oud, sal Vrydag in die Heilbron-landdroshof in die Vrystaat verskyn op aanklag van die besit van ongelisensieerde vuurwapens en ammunisie, sameswering om ŉ misdaad te pleeg en dat hulle hulself as ŉ polisiebeampte voorgedoen het. Twee van die verdagtes is van Gauteng en die ander drie is van KwaZulu-Natal. “Die taktiesereaksie-eenheid in Fezile Dabi, die Valke en Heilbron-polisie het Dinsdag omstreeks 06:00 inligting ontvang oor ŉ plaasaanval wat beplan word,” het kol. Thandi Mbambo, woordvoerder van die polisie, gesê. “Die situasie is dopgehou en polisiebeamptes het omstreeks 21:30 ŉ rooi Mazda 3 naby Heilbron voorgekeer. Toe die motor deursoek is, het beamptes afgekom op twee ongelisensieerde vuurwapens en 12 patrone. Daar is ook beslag gelê op twee vervalste SAPD-aanstellingskaarte.” Die vuurwapens sal vir ballistiese toetse gestuur word om te bepaal of dit in enige ander misdade gebruik is. “Die ondersoek duur voort om te bepaal of die verdagtes ook met ander misdade verbind kan word,” het Mbambo bygevoeg.